LATVIJAS UNIVERSITĀTES CIETVIELU FIZIKAS INSTITŪTA

STUDENTU UN JAUNO ZINĀTNIEKU PROJEKTU KONKURSA

2017./2018. g.

**NOLIKUMS**

# Vispārīgie jautājumi

* 1. Šis nolikums nosaka kārtību, kādā Latvijas Universitātes Cietvielu fizikas institūts (turpmāk tekstā Institūts) piešķir zinātniskās pētniecības projektu finansējumu studentiem un jaunajiem zinātniekiem[[1]](#footnote-1) 2017./2018. gadā.
  2. Projektu konkursā (turpmāk tekstā – Konkurss) ar projekta pieteikumu var piedalīties Institūta pamatdarbā strādājoši maģistranti, doktoranti[[2]](#footnote-2) un jaunie zinātnieki. Ja iesniegšanas brīdī projekta pieteicēja pamatdarba vieta nav Institūts, projekta iesniegumam jāpievieno pieteicēja parakstīts apliecinājums, ka projekta realizācijas laikā viņa pamatdarba vieta būs Institūts.
  3. Projektu īstenošanas laiks ir 12 mēneši, no **2017. gada 1. oktobra** līdz **2018. gada 30. septembrim**.
  4. Konkurss tiek izsludināts **2017. gada 24. jūlijā**, par to paziņojot Institūta mājaslapā un elektroniski nosūtot informāciju Institūta struktūrvienībām.
  5. Atbildīgais par Konkursa norisi no Institūta administrācijas puses ir Institūta direktora vietnieks mācību darbā (turpmāk tekstā – Konkursa organizētājs).

# Konkursa mērķi:

* 1. Veicināt Institūta prioritāro pētniecības virzienu attīstību.
  2. Veicināt Institūta zinātniski pētniecisko kapacitāti.
  3. Sekmēt maģistrantu, doktorantu un jauno zinātnieku iesaistīšanos zinātniskajā darbā.
  4. Sniegt finansiālo atbalstu spējīgākajiem studentiem un jaunajiem zinātniekiem.

# Projektu pieteikšana

* 1. Parakstītu projekta pieteikumu (1. pielikums) pēc Konkursa izsludināšanas iesniedz Institūta sekretariātā un nosūta elektroniski uz [anatolijs.sarakovskis@cfi.lu.lv](mailto:anatolijs.sarakovskis@cfi.lu.lv).
  2. Projektu iesniegšanas termiņš ir **2017. gada 11. septembris, 17.00**.
  3. Projekta pieteikums iesniedzams latviešu valodā.
  4. Projektu pieteikumu saturs uzskatāms par ierobežotas pieejamības informāciju, kas netiek izpausts trešajām personām.
  5. Konkursā nedrīkst pieteikt tēmas, kuras jau tiek finansētas no citiem avotiem.
  6. Projekta pieteicējs un struktūrvienība, kurā pieteicējs ir nodarbināts, ir atbildīgi par:
     1. projekta īstenošanas atbilstību šī nolikuma nosacījumiem;
     2. projekta pieteikumā norādīto datu un informācijas patiesumu;
     3. pieteikumā norādīto rezultātu sasniegšanu;
     4. pārskata par projekta progresu sagatavošanu un veiktajiem maksājumiem;
     5. projektam piešķirtā finansējuma izlietojumu atbilstoši iesniegtajai projekta budžeta tāmei.
  7. Projekta pieteicējs iesniedz šādus dokumentus:
     1. projekta pieteikuma veidlapu (Pielikums 1);
     2. projekta budžeta tāmi (Pielikums 2);
     3. laboratorijas vadītāja piekrišanu projekta realizācijai (Pielikums 3);
     4. CV (līdz 3 lpp).

# Sagaidāmais rezultāts

* 1. Projekta rezultāts ir ar projekta tematiku saistītas zinātniskās publikācijas Scopus indeksētos žurnālos:
     1. doktorantiem un jaunajiem zinātniekiem žurnālos ar SNIP>1
     2. maģistrantiem žurnālos ar SNIP>0.5.
  2. Zinātniskās publikācijas galvenajam un korespondējošajam autoram ir jābūt projekta vadītājam.
  3. Jauno zinātnieku vadītajos projektos zinātnisko publikāciju līdzautoru sarakstā nedrīkst būt promocijas darba vadītājs.
  4. Publikācijām jābūt pieņemtām publicēšanai ne vēlāk kā 3 mēnešus pēc projekta beigām.

# Finansējums

* 1. Finansējums apstiprinātajiem projektiem tiek piešķirts no Institūta zinātnes bāzes finansējuma līdzekļiem. Kopējais Konkursa fonds ir **108 000 EUR**.
  2. Projektu maksimālais finansējums ir:
     1. jaunajiem zinātniekiem – **12 000 EUR**;
     2. doktorantiem – **6 000 EUR**;
     3. maģistrantiem – **3 000 EUR**.
  3. Atkarībā no pieteikumu skaita un atlases rezultātiem Komisija var
     1. vērsties ar iesniegumu Institūta budžeta komisijā, lūdzot palielināt kopējo Konkursa fondu;
     2. saskaņojot ar konkrēta projekta pieteicēju, lemt par izmaiņām projekta finansējuma apjomā.
  4. Projekta ietvaros tiek attiecinātas šādas izmaksas:
     1. atalgojums (sastāda ne mazāk kā 75 % no kopējās summas), tai skaitā darba devēja sociālais nodoklis;
     2. komandējumu izmaksas, tai skaitā ar pētījuma veikšanu saistīto zinātnisko konferenču vai semināru dalības maksa;
     3. projekta zinātnisko pētījumu publicēšanas izmaksas;
     4. pētījumiem nepieciešamo materiālu un inventāra iegādes izmaksas, ievērojot Institūta noteikto kārtību preču iegādē.

# Pieteikumu vērtēšana

* 1. Projektu pieteikumus vērtē Konkursa organizētāja vai viņa pilnvarotā vadītā ekspertu komisija (turpmāk tekstā – Komisija).
  2. Komisijas sastāvā ir 7 locekļi: vadītājs un 6 eksperti no zinātniskajām laboratorijām.
  3. Komisija ir lemttiesīga, ja tajā piedalās vadītājs un vismaz 2 locekļi.
  4. Komisijā nedrīkst iekļaut personas no projektu pieteicēju vidus.
  5. Projektu pieteikumu vērtēšana notiek divās kārtās:
     1. pirmajā kārtā Komisijas vadītājs vērtē projektu pieteikumu atbilstību administratīvajiem kritērijiem (Pielikums 4);
     2. ja projekta pieteikums neatbilst administratīvajiem kritērijiem, Komisija pieņem lēmumu par projekta pieteikuma noraidīšanu;
     3. projektu pieteikumu zinātnisko kvalitāti Komisija vērtē, ņemot vērā sekojošos parametrus:
        1. projekta zinātnisko ekselenci;
        2. projekta tautsaimniecisko nozīmību;
        3. projekta zinātnisko novitāti;
        4. projekta izvirzīto mērķu sasniegšanas realitāti;
        5. pieteicēja pieredzi un akadēmisko potenciālu;
        6. projekta paredzamo ieguldījumu Institūta zinātnes virzienu ilgtspējīgai attīstībai;
        7. līdzsvarotas Institūta zinātnisko laboratoriju attīstības intereses.
     4. ja nepieciešams, Komisija var pieprasīt projekta pieteicējam paskaidrojumus vai papildu informāciju;
     5. balstoties uz pirmajā Konkursa kārtā iegūtiem novērtējumiem, Komisija lemj par pieteikumu virzīšanu otrajai Konkursa kārtai;
     6. otrajā kārtā izvirzīto pieteikumu Komisija vērtē projekta pieteicēja publiskās uzstāšanās laikā;
     7. pēc otrās kārtas realizācijas Komisijas locekļi izvērtē projektus (Pielikums 5) un lemj par finansējuma piešķiršanu.
     8. Ja vairāki projektu pieteikumi kopvērtējumā ir saņēmuši vienādu punktu skaitu, prioritāri atbalstāms ir projekts, kura īstenošanas laikā tiks sasniegti augstāki rezultāti.
  6. Komisija pieņem lēmumus ar vienkāršu balsu vairākumu. Esot vienādam balsu sadalījumam, noteicošā ir komisijas vadītāja balss.
  7. Pēc izvērtēšanas Konkursa rezultāti tiek paziņoti pieteicējiem, nosūtot vēstuli uz pieteikumā norādīto e-pasta adresi, kā arī publiski paziņoti nākamajā Institūta Zinātniskās padomes sēdē.

# Projekta izpildes kārtība

* 1. Pozitīva vērtējuma gadījumā projekts tiek reģistrēts Institūta noteiktajā kārtībā un tam tiek piešķirts reģistrācijas numurs.
  2. Par projekta dokumentācijas sagatavošanu ir atbildīgs projekta vadītājs.
  3. Projekta vadītājs saskaņo projekta tāmi ar Konkursa organizētāju.
  4. Projekta līdzekļu izlietojums tiek uzskaitīts Institūta noteiktajā kārtībā.
  5. Konkursa organizētājs var pārtraukt projekta realizāciju, ja tiek konstatēts, ka projekta īstenošanai piešķirtais finansējums tiek izmantots nelietderīgi.
  6. Projekta realizētāja saistību neizpildes gadījumā laboratorijai, kurā viņš ir nodarbināts, jāatmaksā Institūtam projektā iztērētie līdzekļi, bet projekta realizētajam tiek liegta iespēja divus gadus pēc projekta noslēguma piedalīties Institūta Studentu un jauno zinātnieku grantu Konkursā. Lēmumu par iztērēto līdzekļu atmaksu projekta realizētāja saistību neizpildes gadījumā pieņem projektu vērtēšanas komisija.

# Pārskats par projekta izpildi

* 1. Pārskatu par pabeigtu projektu papīra formā (6. pielikums) un elektroniski tā vadītājs iesniedz Institūta sekretariātā divu nedēļu laikā pēc projekta izpildes termiņa beigām.
  2. Līdz ar pārskatiem projekta vadītājs iesniedz arī brīvā formā sagatavotu populārzinātnisku informāciju par projekta rezultātiem (līdz 2 lpp ar attēliem), kurus izvieto Institūta mājas lapā.
  3. Ne vēlāk kā mēnesi pēc projektu īstenošanas laika beigām Komisija izskata iesniegtos pārskatus un pārbauda pabeigto projektu saistību izpildi.

# Citi jautājumi

* 1. Gadījumā, ja projekta vadītājs kādu iemeslu dēļ nolemj pārtraukt projekta realizāciju, viņš vēršas Konkursa komisijā ar iesniegumu, kurā izklāsta iemeslu, kāpēc projekta realizācija tiek pārtraukta.
  2. Konkursa komisija izskata iesniegumu un lemj par neizlietotā finansējuma piešķiršanu struktūrvienībai, kurā projekts tiek realizēts.
  3. Projekta realizācijas pārtraukšana neatbrīvo projekta vadītāju un struktūrvienību, kurā projekts tiek realizēts, no apņemto saistību izpildes.

# Publicitāte

* 1. Par projekta izpildi projekta vadītājs ziņo ikgadējā Institūta zinātniskajā konferencē vai uzstājoties Institūta zinātniskajā seminārā.
  2. Zinātniskajās publikācijās, kurās līdzautori ir darba attiecībās ar Institūtu, drīkst izteikt pateicību tikai studentu un jauno zinātnieku projektam, norādot sekojošo atsauci: “Financial support provided by Scientific Research Project for Students and Young Researchers Nr. xxx realized at the Institute of Solid State Physics, University of Latvia is greatly acknowledged”[[3]](#footnote-3).
  3. Gadījumā, ja publikācija top sadarbībā ar partneriem ārpus Institūta, ir pieļaujama ārējo partneru pateicības izteikšana citiem projektiem.

1. Jaunais zinātnieks šī nolikuma izpratnē – darbinieks, kurš ir ieguvis doktora zinātnisko grādu ne agrāk kā 7 gadus pirms projekta Konkursa izsludināšanas. [↑](#footnote-ref-1)
2. Attiecas arī uz 2017. gadā bakalaura un maģistra grādu ieguvušajiem ar nosacījumu, ka viņi turpina savas studijas attiecīgi maģistrantūrā un doktorantūrā. [↑](#footnote-ref-2)
3. Punktā 10.2 izteiktais ierobežojums neattiecas uz pateicības izteikšanu tādiem projektiem, kas saistīti, piemēram, ar lielu eksperimentālu vai aprēķina iekārtu izmantošanu (eksperimenta laika nodrošināšanu sinhrotronos, datora laika nodrošināšanu skaitļošanas centros un citiem). [↑](#footnote-ref-3)